1. הצדדים טענו בנוגע לשאלות הבהרה שנשלחו למומחה. משלא הגיבה הנתבעת לבקשה שהוגשה, ניתנה החלטה.
מכל מקום, דין בקשת הנתבעת להידחות, שכן בעניין זה נפסק לא אחת כי המומחים הרפואיים יכולים להתבקש לקבוע את הנכות הרפואית ואת הנכות התפקודית של תובעים, כל עוד יובהר כי הנכות התפקודית, משמעה מידת ההשפעה של הנכות על התיפקוד בדרך כלל.
אין איפוא כל מניעה כי המומחה יחווה דעתו בנוגע לנכות התפקודית, ובלבד שישתמש במונח "נכות תיפקודית" כמפורט לעיל. (ראו: ע"א 3049/93 גירוגיסיאן נ' רמזי ואח' פ"ד נב (3) 792).
2. בתיק דנן נקבעה לתובע נכות צמיתה בתחום האורטופדיה, ובתחום הכירורגיה הפלסטית.
התובע עתר למנות מומחה נוסף בתחום הפסיכיאטריה ואילו הנתבעת מתנגדת לבקשה.
לאחר עיון בחומר הרפואי שהוגש ובטיעוני הצדדים, מצאתי כי קיימת ראשית ראייה לאפשרות קיומה של נכות בתחום הפסיכיאטריה עקב התאונה (ראו למשל: כרטיס טיפולים של המרכז הישראלי לטיפול בפסיכוטראומה). הנני ממנה את דר' סול יברובסקי מבי"ח שערי צדק כמומחה רפואי מטעם בית המשפט בתחום זה.
3. המומחה יעיין במסמכים הרפואיים אשר יומצאו לו על ידי ב"כ בעלי הדין, יבדוק את התובע ויקבע ממצאים לגבי מצבו הרפואי נוכח תאונת הדרכים מיום 26.03.10. שימת לב המומחה והצדדים לתקנות פיצויים לנפגעי תאונות דרכים (מומחים), התשמ"ז-1986 ובייחוד לתקנות 8, 9, 11 ו 15.
4. שכ"ט המומחה יהיה בסך 4,500 ש"ח בצירוף מע"מ.
בנסיבות העניין ולנוכח שיעור הנכות שנקבע עד כה, אני מורה כי הנתבעת תישא, כמימון ביניים, בשכ"ט המומחה. השכר ישולם ישירות בתוך 30 ימים למומחה ולאחר קבלת דרישת תשלום מהמומחה אשר תומצא מיידית לצדדים.
ניתנה היום, ט' בסיוון תשע"ב, 30 במאי 2012, בהעדר הצדדים.